b'\n_START_ARTICLE_\nDiknji\xc4\x87i\n_START_SECTION_\nPovijest\n_START_PARAGRAPH_\nPovijest ovog sela po\xc4\x8dinje s dubrova\xc4\x8dkim trgova\xc4\x8dkim karavanama na svom putu od O\xc4\x87evije preko Medne luke, Meku\xc5\xa1a, Dikni\xc4\x87a, Vare\xc5\xa1a, pa dalje do Dubrovnika. Glavna roba koje su karavane prenosile u Dubrovnik bio je drveni ugljen.Podno dana\xc5\xa1njih Diknji\xc4\x87a imale su karavane svoje odmori\xc5\xa1te zvano Ilina kava. Odmori\xc5\xa1te je nazvano po izvjesnom Iliji jer je on tu spremao kavu za umorne karavand\xc5\xbeije. Stanoviti Bo\xc5\xbeo zvani \xc4\x86umurd\xc5\xbeija na mjestu dana\xc5\xa1njih (drugih) Dikni\xc4\x87a napravio je prvu \xc4\x87umuranu, a sebi potleu\xc5\xa1icu te iz toga razvio uzorno gazdinstvo, te tako tu ostao i opstao. Trgovci su Bo\xc5\xbeu i sinove mu nazivali jednostavno Bo\xc5\xbei\xc4\x87i, pa je otuda i nastalo dikni\xc4\x87ko prezime Bo\xc5\xbei\xc4\x87. Pretpostavlja se da je Bo\xc5\xbeo bio Jeli\xc4\x87, jer je njegovo gazdinstvo bilo na Jeli\xc4\x87a brdu, a druga mogu\xc4\x87nost je da se prezivao i Dini\xc4\x87, jer su Dini\xc4\x87i prilikom stvaranja Bokokotorske republike izbjegli u Dubrovnik, a tragom karavana dospjeli do dana\xc5\xa1njih Dikni\xc4\x87a, odnosno formirali selo koje \xc4\x87e po njima dobiti ime. Krajem rata 1918. godine, Ilija Franji\xc4\x87 postavio je kri\xc5\xbeeve na Ilinoj kavi na raskri\xc5\xbeju Divinica \xe2\x80\x93 Dikni\xc4\x87i i na raskri\xc5\xbeju puteva Pr\xc5\xbei\xc4\x87i \xe2\x80\x93 Dikni\xc4\x87i \xe2\x80\x93 Panje. Njegov unuk danas odr\xc5\xbeava kri\xc5\xbe na raskri\xc5\xbeju izme\xc4\x91u prvih i drugih Dikni\xc4\x87a. _NEWLINE_Od 1924. godine Dikni\xc4\x87i su imali najja\xc4\x8du partijsku \xc4\x87eliju Hrvatske selja\xc4\x8dke stranke s brojnijim \xc4\x8dlanstvom od cijele op\xc4\x87ine Vare\xc5\xa1a. Pored livanjske, \xc4\x87elija je bila najbrojnija u BiH. Nakon Radi\xc4\x87eva ubojstva 1928. \xc4\x87elija HSS-a je \xc5\xa1tavi\xc5\xa1e oja\xc4\x8dala. No morali su prije\xc4\x87i u ilegalu. Lokalni \xc4\x8delnici Miju\xc5\xa1ka i Mi\xc4\x87ica \xc5\xa1umskom su komorom u vre\xc4\x87ama od kostrijeti potajice prebacili arhivu zabranjene stranke HSS iz Vare\xc5\xa1a preko Brloga, Volujaka, Jeli\xc4\x87a brda, Panja (Kre\xc4\x8dana) na Dikni\xc4\x87e. Radi\xc4\x87evci s Dikni\xc4\x87a bili su na glasu kao lijepo odjeveni i a i najbrojniji na kongresima HSS u Zagrebu. Dikni\xc4\x87i su imali prvi planinarski dom na Kre\xc4\x8danama._NEWLINE_Mnoge su ku\xc4\x87e za Drugoga svjetskog rata na Dikni\xc4\x87ima spaljene. Mje\xc5\xa1tani su morali privremeno izbje\xc4\x87i, ali su se ubrzo vratili i obnovili svoje domove. Mnogo su mladi ljudi ubijeni jer po nekome ti ljudi nisu trebali \xc5\xbeivjeti samo zato \xc5\xa1to su nepodobni. Podoban je bio narodni heroj Branko Jeli\xc4\x87 koji je poginuo kao borac \xc4\x8da\xc4\x8danskoga odreda. U partizane su ga odvukli studentski ideali, a ipak je on postao sinonim ovog sela. Dikni\xc4\x87i su leglom nogometa. Na istim Kre\xc4\x8danama, ponad Dikni\xc4\x87a i 500 m od Rasada nedjeljom su se igrale utakmice uli\xc4\x8dnog prvenstva Vare\xc5\xa1a u nogometu. Kre\xc4\x8dane su mjesto gdje je nikao "dikni\xc4\x87ki Santra\xc4\x8d" Toma Franji\xc4\x87, prvi s Dikni\xc4\x87a koji je zaigrao u NK Vare\xc5\xa1. Premda malo selo, sagradili su mali stadioni na Rasadima. S brojnom mlade\xc5\xbei, Dikni\xc4\x87i su postali najja\xc4\x8di klub u tek formiranoj seoskoj ligi. I Dikni\xc4\x87anke su se dokazale u nogometu. Katarina Bo\xc5\xbei\xc4\x87 i Rajna Jeli\xc4\x87 zaigrale su u najja\xc4\x8dim klubovima \xc5\xbeenske lige u Jugoslaviji, a Katarina je jedno vrijeme igrala i u Engleskoj,  i mogla je zaigrati za englesku reprezentaciju ali nije prihvatila njihovo dr\xc5\xbeavljanstvo._NEWLINE_Od 1977. u Dikni\xc4\x87ima je mlade\xc5\xbe organizirala turnir u malome nogometu. Postao je tradicionalan i povezali su ga s Danom ustanka naroda u BiH. Igralo se do turobne 1993. godine. Turnir ipak nije prekinut. Premje\xc5\xa1ten je s Rasada na \xc4\x8cemer\xc4\x8di\xc4\x87a ravan na Vi\xc5\xa1nji\xc4\x87ima. To je bilo izbjegli\xc4\x8dko mjesto turnirutijekom dvije godine. Od tad turnir nosi naslov memorijalnog, u spomen na poginulog bojovnika Bo\xc5\xa1ka Franji\xc4\x87a Boleta. Franji\xc4\x87 je bio pravi izdanak dikni\xc4\x87ke nogometne tradicije. Bio je omladinski reprezentativac BiH i vratar NK Vare\xc5\xa1. Turnir je ostvario dugu tradiciju uvelike zbog zasluga i upornosti entuzijasta Matije Franji\xc4\x87a.'